Dibaoe ar 16vet kantved da nebeutañ 'zo deus pardon ar C'hrann, da Sul an Drinded. Daou dra 'vez graet d'an deiz-se : ar brosesion ha profañ UR PILERAD AMANN d'ar Werc'hez.  Delwenn an Itron Varia 'vez diskennet deus he retabl, lakaet war ur c'hravazh ha douget gant merc'hed ar barrez betek an iliz. E penn ar brosesion emañ ar bannieloù hag ar c'hroazioù. Delwenn santez Anna ha relegouer sant Viktor 'vez douget ivez met gant paotred. A-hed an hent 'vez kanet kantik Itron Varia ar C'hrann. Ober ar pardon a zegas induljañsoù. E 1681, ar pab 'noa roet un induljañs vras d'an holl dud a yafe da bardon ar C'hrann : tennet 'vefe kuit toud o fec'hedoù. Kest an amann 'vez graet ivez.  Gwechall, 'pad ar sizhun a-raok ar pardon, 'vize dastumet amann 'barzh an tier-feurm. Tri filerad amann 'vize graet, unan evit pep karter deus ar barrez. KIZELLET 'vize an tri filerad amann ha profet d'an Itron Varia da zeiz ar pardon. Bremañ 'vez dastumet arc'hant da brenañ amann en ur stal bennak ha ne vez graet nemet ur pilerad. Met an amann 'vez kizellet c'hoazh hag an doare d'ober 'vez desket d'ar merc'hed yaouank gant ar re gozh.